tørkeindeks
Et tørkeindeks er et mål for den mængde vand, som planter og træer har til rådighed. Beregningen af tørkeindekset foretages på daglig basis af DMI.
Der er tre faktorer, som indgår i beregningen:
Nedbøren er den daglige tilgang af vand, og den beregnes ud fra de data, som DMI's observationsdata giver. Fordampningen beregnes ved hjælp af empiriske formler med data fra DMI's observationsnet, mens nedsivningen vurderes under hensyntagen til jordbundsforhold samt nedbør og fordampning.
Resultatet af den daglige beregning giver et indekstal fra 1 til 10, hvor 1 betyder, at planterne har en tilstrækkelig mængde vand til rådighed, mens 10 betyder stor mangel på vand og dermed stor risiko for tørke. Derfor skal planterne tilføres vand, hvis de ikke skal lide skade på grund af vandmangel. Tørkeindekset er på den måde en stor hjælp for landmænd, gartnere og andre jordbrugere, så de hurtigt kan få en vurdering af behovet for kunstvanding.